SKRIFTLIG FORESPØRGSEL E-3089/02

af Antonio Di Pietro (ELDR) til Kommissionen

(28. oktober 2002)

Om: Køreteknisk anlæg i Luxembourg

I skriftlig forespørgsel E-0690/00(1) om den luxembourgske lovgivning om etablering af køretekniske anlæg i Storhertugdømmet Luxembourg henvistes der til, at den pågældende lovgivning åbenlyst privilegerede Centre de formation complémentaire de Colmar Berg ved hjælp af bestemmelser, der specielt var tilpasset dette center.

Europa-Kommissionen har foretaget en undersøgelse af sagen og har anset det for hensigtsmæssigt at indlede en overtrædelsesprocedure (nr. 1999/4982) mod Luxembourg på grundlag af EF-traktatens artikel 226. En åbningsskrivelse blev sendt til den luxembourgske regering den 12. september 2000, og efter at denne havde givet et utilfredsstillende svar, blev den fuldt op af en anden skrivelse den 20. december 2001. Denne er endnu ikke blevet besvaret af de luxembourgske myndigheder.

Der foreligger således en reel forskelsbehandling, eftersom den monopolstilling, som Centre nyder godt af (det viser sig at tilhøre et holdingselskab, der ledes af det østrigske selskab Test und Training), hviler på en storhertugelig bestemmelse, der er udarbejdet på grundlag af de tekniske kendetegn for centret i Colmar Berg og kun bygger på de ydelser, der tilbydes af dette. Den pågældende lovgivning diskriminerer andre operatører, da de for at kunne åbne et center i Luxembourg ville være forpligtede til med meget høje omkostninger og uden at det er hverken nødvendigt eller berettiget at opføre anlæg, der er helt identiske med centret i Colmar Berg, selv om dettes kendetegn, som påpeget af Kommissionen, absolut ikke er nødvendige for brugernes faktiske sikkerhed.

Hertil kommer at kurserne i sikker kørsel er obligatoriske i Luxembourg for at få kørekort, og at de potentielle brugere derfor i praksis ikke kan vælge, hvilket center, de vil benytte, da centret i Colmar Berg er det eneste eksisterende center af denne art.

Denne situation fratager fællesskabsprincipperne om etableringsret og fri udveksling af tjenesteydelser deres betydning og skaber samtidig en monopolstilling i modstrid med bestemmelserne om fri konkurrence. Agter Kommissionen at bringe denne situation til ophør? Hvornår vil den i bekræftende fald sende den luxembourgske regering en begrundet udtalelse, som er en nødvendig forudsætning for fortsættelsen af den overtrædelsesprocedure, der i sin tid blev indledt?

(1) EFT C 374 E af 28.12.2000, s. 135.

Svar afgivet på Kommissionens vegne af Frederik Bolkestein

(29. november 2002)

Kommissionen har, som det ærede parlamentsmedlem konstaterer, besluttet at indlede en overtrædelsesprocedure over for de luxembourgske myndigheder i forbindelse med en lovgivning, der fastlægger betingelserne for en tillægsuddannelse til køreuddannelsen.

I forbindelse med denne procedure er der blevet udvekslet en række skrivelser mellem de luxembourgske myndigheder og Kommissionen. Kommissionen er, efter en grundig undersøgelse og en vurdering af de talrige tekniske argumenter, som de luxembourgske myndigheder har fremsat, i øjeblikket i færd med at undersøge nye elementer, der på det seneste er indgivet af klageren.

Formålet med denne komplicerede mængde af oplysninger et at vurdere nødvendigheden og rimeligheden af de standarder, der er gældende for køretekniske anlæg, hvor der kan foranstaltes efteruddannelseskurser, set i sammenhæng med EF-traktaten og særlig princippet om fri etableringsret i henhold til traktatens artikel 43.

Kommissionen vil inden længe beslutte sig om opfølgningen af denne sag. Den vil selvfølgelig omgående oplyse det ærede parlamentsmedlem og klageren herom.